Анахь образ лъап1эу К1эрэщэ Тембот къытыгъэмэ ащыщыр ным иобраз ары. Гущы1эу «нан» мэхьанэшхо адыгэмэ егъаш1эми к1оц1алъхьэ. Ным ыц1эк1э анахь тхьэлъэнэ инхэр аш1ы. Гущы1эжъэу «Пчъэшъхьа1ум плъакъо иудзыгъэми, уянэ къыуаджэмэ къэгъэзэжь» зыфа1орэм ным уасэу и1агъэр къегъэлъагъо. Ным ыц1эк1э тхьэлъанэ заш1ык1э уепц1ыжьы мыхъунэу ары къик1ыщтыгъэр. «Шыу закъу» игерой шъхьа1эу Ерстэм илъэ1у ным ыц1эк1э, ным ибыдзыщэк1э къырегъажьэ: «Есхъот, адыгэ быдзыщэ уешъуагъэу, адыгэгу пк1оц1ылъмэ, мызымк1э укъыддэ1эпы1эн фай» /11, 312/. Къор иными, л1ыгъэшхо хэлъэу зэлъаш1эми, ным ыпашъхьэ ар ц1ыф ц1ык1у щэхъу. Зышъхьэ зылъытэжьрэ ц1ыфым бзылъфыгъэм ыпашъхьэ хьал-балыкъ къыщи1этыным рикущтэп. Ц1ыфыгъэ шапхъэмэ зэу ащыщыр бзылъфыгъэм, ным шъхьэк1эфэ лыягъэ епхыныр ары.